b'\n_START_ARTICLE_\nGeto\n_START_PARAGRAPH_\nG\xc3\xa9to (italijansko ghetto) prvoten pomen besede pomeni livarna, nem\xc5\xa1ko-judovska uli\xc4\x8dica. S pojmom pa pri nas razumemo zaprte judovske \xc4\x8detrti.\n_START_SECTION_\nZa\xc4\x8detki\n_START_PARAGRAPH_\nTe \xc4\x8detrti so se pojavile v poznem srednjem veku in so lo\xc4\x8devale judovsko prebivalstvo od kr\xc5\xa1\xc4\x8danskega. Sprva so tovrstne \xc4\x8detrti samo ozna\xc4\x8dili, od 3. lateranskega koncila, leta 1179, pa so za\xc4\x8deli te dele mest lo\xc4\x8devati od ostalih z jarki, zidovi ali ograjami. Prehode so po navadi stra\xc5\xbeili kr\xc5\xa1\xc4\x8danski stra\xc5\xbearji. Prvi zapis o getih izvira iz Benetk, kjer so leta 1516, sklicujo\xc4\x8d se na sklep 3. lateranskega koncila, na silo lo\xc4\x8dili jude od kristjanov. Ustanovili so posebno mestno \xc4\x8detrt \xc2\xbbGhetto Nuovo\xc2\xab (Nova livarna).\n_START_SECTION_\n\xc5\xa0irjenje getov\n_START_PARAGRAPH_\nOd 16. stoletja dalje se je pojem raz\xc5\xa1iril za vse judovske \xc4\x8detrti po Evropi. Tovrstne \xc4\x8detrti so se v Evropi namre\xc4\x8d pojavile \xc5\xbee v pozni antiki. V srednjem veku pa so geti nastajali predvsem na vzhodu (na Poljskem in v Belorusiji). V zahodni Evropi so nastajale tovrstne \xc4\x8detrti v ve\xc4\x8djih nem\xc5\xa1kih mestih, in na ozemlju dana\xc5\xa1nje \xc4\x8ce\xc5\xa1ke.\n_START_SECTION_\nPrvi preobrat\n_START_PARAGRAPH_\nRazsvetljenstvo je prineslo prvi preobrat v odnosu do judovstva, kar se je s francosko revolucijo \xc5\xa1e utrdilo. S splo\xc5\xa1no judovsko emancipacijo, ki jo je vpeljalo razsvetljenstvo, se je dokon\xc4\x8dno spremenila tudi struktura getov. Zatiranje in neenakost judovstva je ponehalo, patent avstrijskega cesarja Jo\xc5\xbeefa II. iz leta 1782 pa je prinesel tudi v tedanji Avstriji politi\xc4\x8dno, dru\xc5\xbebeno in gospodarsko izena\xc4\x8denje judovstva, \xc4\x8demur je leta 1821 sledila tudi Prusija. S tem je prenehal veljati zakon, ki je za Jude dolo\xc4\x8dal posebno javno razpoznavno uniformo, dovolilo pa se jim je tudi opravljanje obrti in \xc5\xa1tudij. Do za\xc4\x8detka 20. stoletja so bili povsod po Evropi ukinjeni geti.\n_START_SECTION_\nDrugi preobrat\n_START_PARAGRAPH_\nPonovno uvedbo getov je s seboj prineslo gibanje nacionalsocializma, ki je s prihodom na oblast kmalu po prvi svetovni vojni za\xc4\x8delo z antisemitsko politiko. Novi geti so se za\xc4\x8deli ustanavljati na Poljskem takoj ob za\xc4\x8detku druge svetovne vojne, kar pa je bil samo za\xc4\x8detek sistematskega pobijanja Judov skozi celotno vojno.\n_START_SECTION_\nPovojna leta\n_START_PARAGRAPH_\nPovojna leta so v Evropi prinesla tretji preobrat in ponovno izena\xc4\x8denje judovstva s kristjani. Drugod po svetu pa so se za\xc4\x8deli pojavljati geti, ki so vklju\xc4\x8devali druge elemente, tokrat rasne. Tako je re\xc5\xbeim apartheida v JAR za\xc4\x8del leta 1950 uveljavljati zakon, po katerem je bilo \xc4\x8drnskemu prebivalstvu prepovedano dru\xc5\xbeenje z belim. To je hkrati vodilo v ustanovitev novega geta (Soweto) v Johannesburgu.\n_START_SECTION_\nDanes\n_START_PARAGRAPH_\nDanes ve\xc4\x8djih getov po svetu uradno ni, nekateri pa k njim pri\xc5\xa1tevajo Zahodni breg, Gazo in druge predele v Izraelu, kjer so tokrat Palestinci na silo lo\xc4\x8deni od Judov.'